Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (EΟΚ) αριθ. 337/75 περί δημιουργίας Eυρωπαϊκού Kέντρου για την Aνάπτυξη της Eπαγγελματικής Kαταρτίσεως

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Tο Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop) είναι ένας οργανισμός της Ευρωπαϊκής Ένωσης. Δημιουργήθηκε το 1975 με τον κανονισμό του Συμβουλίου 337/75 [1], με ένα τριμερές [2] διοικητικό συμβούλιο και προεδρείο [3], και προσφέρει υπηρεσίες στην Ευρωπαϊκή Επιτροπή, στα κράτη μέλη της Ευρωπαϊκής Ένωσης και στους κοινωνικούς εταίρους καθώς και στις συνδεδεμένες χώρες, τη Νορβηγία και Ισλανδία. Οι υποψήφιες χώρες συμμετέχουν επίσης σε επιλεγμένες δραστηριότητες. Ως το Κέντρο για την επαγγελματική εκπαίδευση και κατάρτιση της Ευρωπαϊκής Ένωσης, το Cedefop παρέχει πληροφορίες στους υπεύθυνους για τη χάραξη πολιτικής, στους ερευνητές και στους επαγγελματίες του τομέα για να προωθήσουν την καλύτερη κατανόηση των εξελίξεων στην επαγγελματική κατάρτιση και να είναι σε θέση να λάβουν ενημερωμένες αποφάσεις για μελλοντική δράση. Το Cedefop επικουρεί την Ευρωπαϊκή Επιτροπή στο να ενθαρρύνει σε κοινοτικό επίπεδο την προώθηση και την ανάπτυξη της επαγγελματικής εκπαίδευσης και κατάρτισης.

[1] ΕΕ L 39, της 13.2.1975, σ.1. Κανονισμός όπως τροποποιήθηκε την τελευταία φορά από τον κανονισμό (EΚ) αριθ. 1655/2003 (ΕΕ L 245, 29.9.2003, σ. 41)

[2] Τριμερής σύνθεση του διοικητικού συμβουλίου σημαίνει τη συμμετοχή των αντιπροσώπων των κυβερνήσεων, των επαγγελματικών οργανώσεων των εργοδοτών και των συνδικαλιστικών οργανώσεων των εργαζομένων. Η Επιτροπή είναι το τέταρτο συμμετέχον μέλος στο διοικητικό συμβούλιο.

[3] Ο εσωτερικός κανονισμός του διοικητικού συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης εγκρίθηκε από το Συμβούλιο στις 24.11.1976 έγγραφο 1333/76 (SOC 276) και προβλέπει τη δημιουργία προεδρείου, που αποτελείται από τον πρόεδρο και τους τρεις αντιπροέδρους του διοικητικού συμβουλίου.

Το Cedefop ως όργανο της κοινοτικής πολιτικής επαγγελματικής κατάρτισης

Στα μέσα της δεκαετίας του 1990, το κύρος της επαγγελματικής κατάρτισης ως καίριου μέσου για την ανταπόκριση στη ραγδαία οικονομική και κοινωνική αλλαγή και την προώθηση της απασχόλησης, της κοινωνικής συνοχής της και ανταγωνιστικότητας αυξήθηκε σημαντικά. Τα συμπεράσματα του Ευρωπαϊκού Συμβουλίου της Λισσαβώνας το Μάρτιο του 2000 έδωσαν νέα ώθηση στην εκπαίδευση και την κατάρτιση. Η ανάπτυξη της κοινωνίας της μάθησης αναγνωρίζεται τώρα ως μέσo για την επίτευξη του στρατηγικού στόχου μιας ανταγωνιστικής και δυναμικής οικονομίας με βάση τη γνώση στην οποία συνδυάζεται η απασχόληση με την οικονομική ανάπτυξη και την κοινωνική συνοχή.

Αυτή η ανάπτυξη της επαγγελματικής κατάρτισης σε κοινοτικό επίπεδο αναγνωρίζεται από όλα τα κράτη μέλη της ΕΕ καθώς και από τις ευρωπαϊκές οργανώσεις των κοινωνικών εταίρων οι οποίοι δεσμεύτηκαν να συνεργάζονται στενότερα στην ανάπτυξη της μάθησης και κατάρτισης. Η συνεργασία αυτή αποτελεί μια δυναμική διαδικασία η οποία πρέπει να υποστηριχθεί με ανταλλαγές πληροφοριών και παραδειγμάτων ορθής πρακτικής για να βελτιωθεί η αμοιβαία κατανόηση των συστημάτων κατάρτισης και να διευκολυνθεί η ανάπτυξη κοινών λύσεων στα προβλήματα που αντιμετωπίζουν όλα τα κράτη μέλη, ανεξάρτητα από τις διαφορές που υπάρχουν στα συστήματά τους επαγγελματικής κατάρτισης. Το Cedefop παρέχει αυτή την υποστήριξη.

Το Cedefop έχει αξιόλογη ικανότητα να διευκολύνει αυτές τις ανταλλαγές, εκμεταλλευόμενο τις πληροφορίες και έρευνες που πραγματοποιούνται στα κράτη μέλη, καθώς επίσης και δημιουργώντας δίκτυα και φόρα, εντοπίζοντας καινοτομίες και συμβάλλοντας στην ποιότητα της επαγγελματικής κατάρτισης στην πολιτική και στην πράξη. Η τριμερής σύσταση του διοικητικού του συμβουλίου υποστηρίζει την επίτευξη όλων αυτών, εφόσον στο πλαίσιο του συναντώνται οι εκπρόσωποι των κυβερνήσεων και των κοινωνικών εταίρων με την Επιτροπή, οι οποίοι φέρουν από κοινού τη μεγαλύτερη ευθύνη για την ανάπτυξη και υλοποίηση της αρχικής και συνεχούς κατάρτισης τόσο στα επίσημα όσο και στα άτυπα συστήματα.

Η Επιτροπή θεωρεί ότι τα επιτεύγματα του Cedefop μέχρι σήμερα επιδεικνύουν την ικανότητά του να προσφέρει μια πολύτιμη συνεισφορά στην ανάπτυξη της κοινοτικής πολιτικής επαγγελματικής κατάρτισης. Η πρόοδος του Cedefop, κατά τη γνώμη της Επιτροπής, έχει ενισχυθεί μεταξύ άλλων από τη δομημένη και συστηματική συνεργασία με την Επιτροπή και με όλους τους άλλους εταίρους του.

2. ΠΛΑΙΣΙΟ

2.1. Η εξωτερική αξιολόγηση

Το Νοέμβριο του 2000, η Επιτροπή πραγματοποίησε εξωτερική αξιολόγηση του Cedefop [4]. Ο κύριος σκοπός της αξιολόγησης ήταν η εκτίμηση της εσωτερικής απόδοσης και της εξωτερικής αποτελεσματικότητας του οργανισμού σε σύγκριση με τους καθορισμένους στόχους και την αποστολή του, συμπεριλαμβανομένης και της αξιολόγησης της λειτουργίας του διοικητικού συμβουλίου και του προεδρείου λαμβάνοντας υπόψη τον αντίκτυπο της διεύρυνσης.

[4] Η πλήρης έκθεση της εξωτερικής αξιολόγησης του Cedefop διατίθεται στην ακόλουθη διεύθυνση:

H Επιτροπή επιδοκίμασε την εξωτερική έκθεση αξιολόγησης του Cedefop, η οποία παρέχει μια πλήρη άποψη των επιδόσεων του οργανισμού του οποίου η τελευταία εξωτερική αξιολόγηση είχε ολοκληρωθεί το 1995 [5]. Σε γενικές γραμμές, η έκθεση αξιολόγησης είναι θετική όσον αφορά την αποδοτικότητα και τον αντίκτυπο της εργασίας του οργανισμού μετά τη μεταφορά του στη Θεσσαλονίκη και τον τρόπο με τον οποίο συνεργάζεται με άλλες οργανώσεις. Η Επιτροπή, στην απάντησή της στην έκθεση αξιολόγησης, συμμερίζεται αυτή την άποψη, αλλά ήταν της γνώμης ότι χρειάζονται βελτιώσεις κυρίως όσον αφορά την οργάνωση και τη διαχείριση του οργανισμού καθώς και τη λειτουργία του διοικητικού συμβουλίου.

[5] Η απάντηση της Επιτροπής στην εξωτερική αξιολόγηση του Cedefop και το σχέδιο δράσης που εγκρίθηκε από το διοικητικό συμβούλιο διατίθεται στην ακόλουθη διεύθυνση:

Σύμφωνα με την προηγούμενη εξωτερική αξιολόγηση (1995), το διοικητικό συμβούλιο καθόρισε μεσοπρόθεσμες προτεραιότητες για το Cedefop προκειμένου να δοθεί συνέχεια στη σύσταση για την επικέντρωση των δραστηριοτήτων του οργανισμού σε περιορισμένο αριθμό θεματικών τομέων. Η απαίτηση αυτή δεν συμπεριλαμβάνεται σήμερα στο βασικό κανονισμό του Cedefop, μολονότι για όλους τους οργανισμούς της δεύτερης γενεάς, ο στρατηγικός προσανατολισμός του έργου τους καθορίζεται με διατάξεις που περιλαμβάνονται στις νομικές βάσεις της υπόστασής τους. Από την πρόσφατη αξιολόγηση προέκυψε το συμπέρασμα ότι αυτές οι μεσοπρόθεσμες προτεραιότητες αποδείχθηκαν χρήσιμο εργαλείο για την επικέντρωση των δραστηριοτήτων του Cedefop, με τον επαναπροσδιορισμό των μεθόδων εργασίας του και τον προσανατολισμό των δραστηριοτήτων του σε μια ευρύτερη προοπτική. Με αυτές οι προτεραιότητες, που συνδέονται στενά με τις κοινοτικές προτεραιότητες της επαγγελματικής κατάρτισης, βελτιώθηκαν οι υπηρεσίες και κατέστη δυνατή η ανάπτυξη προϊόντων ποιότητας από το Cedefop. Η Επιτροπή στην απάντησή της και το προεδρείο στο σχέδιο δράσης του υποστήριξαν την ανάλυση αυτή.

2.2. Ο ρόλος και η λειτουργία του διοικητικού συμβουλίου και του προεδρείου του Cedefop

Οι αξιολογητές θεώρησαν ότι ο χαρακτήρας (καθώς και το μέγεθος) του διοικητικού συμβουλίου παρακωλύει την επαρκή συζήτηση θεμάτων στρατηγικής, δεδομένου ότι αφιερώνεται πολύς χρόνος για θέματα διοικητικής φύσεως. Οι αξιολογητές κατέληξαν στο συμπέρασμα ότι αυτό έχει επιπτώσεις στην αποδοτικότητα του διοικητικού συμβουλίου ως οργάνου λήψης αποφάσεων και δεν επιτρέπει την ενεργό συμμετοχή όλων των μελών στις συνεδριάσεις του διοικητικού συμβουλίου. Συνεπώς, η προστιθέμενη αξία της τριμερούς δομής του διοικητικού συμβουλίου χάνεται εν μέρει.

Επιπλέον, οι αξιολογητές συνιστούν να επισημοποιηθεί η σχέση μεταξύ του διοικητικού συμβουλίου και του προεδρείου, επειδή σήμερα, υπάρχει έλλειψη διαφάνειας στις διαδικασίες λήψης αποφάσεων. Επίσης θα πρέπει να διευκρινιστούν με ακρίβεια οι στόχοι του προεδρείου και να εξασφαλιστεί η ομαλή ροή πληροφοριών από το προεδρείο προς το διοικητικό συμβούλιο.

Η Επιτροπή συμφώνησε με τους αξιολογητές ότι η θεμελιώδης ισχύς του διοικητικού συμβουλίου είναι η τριμερής του σύνθεση και θεώρησε ότι, βραχυπρόθεσμα, το διοικητικό συμβούλιο θα πρέπει να αναθεωρήσει τα καθήκοντά του και τον τρόπο λειτουργίας του έτσι ώστε να αφιερώνει περισσότερο χρόνο σε στρατηγικές αποφάσεις. Προς το σκοπό αυτό, το διοικητικό συμβούλιο πρέπει να εξετάσει προτάσεις για την ανάθεση μέρους των διοικητικών του εξουσιών και καθηκόντων στο προεδρείο. Η επίσημη εντολή για το προεδρείο πρέπει να διευκρινίζεται επίσης στον κανονισμό, διότι σήμερα το προεδρείο αναφέρεται μόνο στον εσωτερικό κανονισμό [6].

[6] Council Decision 1333/76 (SOC 276) of 24/11/1976 on «Rules of Procedure of the Management Board of the European Centre for the Development of Vocational Training». (Απόφαση του Συμβουλίου 1333/76 (SOC 276), της 24/11/1976, σχετικά με τον «εσωτερικό κανονισμό του διοικητικού συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης»)

Εξάλλου, η Επιτροπή ανέφερε στην απάντησή της σχετικά με την εξωτερική αξιολόγηση ότι το ίδιο το διοικητικό συμβούλιο συμφωνεί με την εξωτερική αξιολόγηση, εφόσον εξετάζει και παραπέμπει στα συμπεράσματά του στο σχέδιο δράσης σχετικά με τις συνέπειες της διεύρυνσης στη λειτουργία του, συμπεριλαμβανομένων και των ερωτημάτων όπως το μέγεθος, η σύνθεση, ο τρόπος λειτουργίας και η σχέση κόστους-αποδοτικότητας. Στο εν λόγω σχέδιο δράσης αναφέρεται μεταξύ άλλων ότι το διοικητικό συμβούλιο του Cedefop από κοινού με αυτά των δύο τριμερών οργανισμών (Eurofound και EU-OSHA) θα κοινοποιήσουν στην Επιτροπή τις απόψεις τους όσον αφορά τις συνέπειες της διεύρυνσης. αυτό είναι το θέμα της κοινής γνώμης που παρατίθεται παρακάτω.

2.3. Η κοινή γνώμη των τριμερών διοικητικών συμβουλίων του Cedefop, του Eurofound και του EU-OSHA [7]

[7] Tο Eυρωπαϊκό Κέντρο για την Ανάπτυξη της Επαγγελματικής Κατάρτισης - Cedefop (Θεσσαλονίκη), το Ευρωπαϊκό Ίδρυμα για τη Βελτίωση των Συνθηκών Διαβιώσεως και Εργασίας - Eurofound (Δουβλίνο) και ο Οργανισμός για την Ασφάλεια και την Υγεία στην Εργασία - EU-OSHA (Μπιλμπάο).

Τρεις κοινοτικοί οργανισμοί (Cedefop, Eurofound και EU-OSHA) έχουν διοικητικά συμβούλια με τριμερή σύνθεση, δεδομένου ότι οι στόχοι τους έχουν σχέση με θέματα κοινωνικής πολιτικής. Η σύνθεση αυτών των διοικητικών συμβουλίων αναφέρεται ρητά στους ιδρυτικούς τους κανονισμούς και οι διατάξεις είναι όμοιες [8]. Οι τρεις βασικοί κανονισμοί έχουν τροποποιηθεί ήδη σε προηγούμενες διευρύνσεις της Κοινότητας για να συμπεριληφθεί κάθε νέο κράτος μέλος (3 νέα μέλη εκάστοτε στο διοικητικό συμβούλιο). Tα τρία διοικητικά συμβούλια αποτελούνται συνεπώς έκαστο από 48 μέλη.

[8] Εξαιρούνται οι κανονισμοί του Δουβλίνου και του Μπιλμπάο, οι οποίοι προβλέπουν επίσης το διορισμό αναπληρωματικών μελών.

Μολονότι υπήρχαν μέχρι πρόσφατα κάποιες διαφορές μεταξύ των καθηκόντων των διοικητικών συμβουλίων των επονομαζόμενων οργανισμών (Cedefop, Eurofound) πρώτης γενεάς και του οργανισμού δεύτερης γενεάς (EU-OSHA), είναι σημαντικό να επισημανθεί ότι λόγω του τριμερούς χαρακτήρα των διοικητικών συμβουλίων, λειτουργούν όλα με πολύ όμοιο τρόπο. Πράγματι, και οι τρεις πρόσφατες εξωτερικές αξιολογήσεις των οργανισμών αυτών, ενώ αποδίδουν ιδιαίτερη εκτίμηση στην τριμερή δομή, καταλήγουν σε παρόμοια συγκριτικά πορίσματα όσον αφορά τις ανεπάρκειές τους. Στην κάθε μία από αυτές προτείνεται να ενισχυθεί ο στρατηγικός ρόλος των διοικητικών συμβουλίων και ο εκτελεστικός ρόλος των προεδρείων, ενώ ο διευθυντής παραμένει υπόλογος και υπεύθυνος για την καθημερινή διαχείριση.

Λόγω της προαναφερόμενης συγκρισιμότητας των συμπερασμάτων που προέκυψαν από τις εξωτερικές αξιολογήσεις και σύμφωνα με το συμφωνηθέν σχέδιο δράσης για το Cedefop, τον Ιανουάριο 2003 οι οργανισμοί διαβίβασαν στην Επιτροπή κοινή γνώμη των διοικητικών τους συμβουλίων σχετικά με τη λειτουργία και τη διακυβέρνηση των δομών διαχείρισής τους. Στη γνώμη αυτή, τα διοικητικά συμβούλια τονίζουν ότι οι μελλοντικοί κανόνες τους διακυβέρνησης θα βασίζονται στις ακόλουθες αρχές: τη θεμελιώδη αξία της τριμερούς διακυβέρνησης. το ρόλο των κοινωνικών εταίρων (εργαζόμενοι και εργοδότες) στα όργανα αυτά, που αποτελεί μια ιδιομορφία η οποία τους επιβάλλει να λειτουργούν σύμφωνα με κοινούς κανόνες αλλά διαφορετικά από τους άλλους κοινοτικούς οργανισμούς. και, τέλος, τη διατήρηση της εθνικής τριμερούς εκπροσώπησης από κάθε χώρα που είναι σημαντική για την εμπλοκή όλων των συντελεστών, λαμβάνοντας υπόψη την πολυμορφία των συμφερόντων και προσεγγίσεων που χαρακτηρίζουν τα κοινωνικά θέματα.

Για την τήρηση των αρχών αυτών, στην κοινή γνώμη προτείνεται τα διοικητικά συμβούλια να παραμείνουν τα όργανα λήψης αποφάσεων, που θα είναι υπεύθυνα για τις κυριότερες κατευθυντήριες γραμμές του οργανισμού (στρατηγική, προϋπολογισμός, πρόγραμμα εργασίας). Αφετέρου προτείνεται να καταστούν τα προεδρεία εκτελεστικές δομές με σαφώς καθορισμένα καθήκοντα. Το μέγεθός τους πρέπει να παραμείνει περιορισμένο για να εξασφαλιστεί η αποτελεσματική λειτουργία, αλλά πρέπει να είναι επαρκές για να αντικατοπτρίζεται το φάσμα των απόψεων των τριμερών διοικητικών συμβουλίων.

Tα διοικητικά συμβούλια θεωρούν επίσης ότι ο συντονισμός κάθε ομάδας (κυβερνήσεις, εργαζόμενοι, εργοδότες) αποτελεί σημαντικό παράγοντα από την άποψη της αποδοτικότητας: προτείνουν συνεπώς να επισημοποιηθεί ο θεσμός του συντονιστή στο πλαίσιο κάθε ομάδας.

2.4. Γνώμη του Ευρωπαϊκού Κοινοβουλίου

Η Επιτροπή παρατηρεί ότι το Ευρωπαϊκό Κοινοβούλιο, στην πρόσφατη διαδικασία απαλλαγής εγείρει ορισμένα θέματα σχετικά με τα όργανα που καλύπτονται από το άρθρο 185 του δημοσιονομικού κανονισμού, συμπεριλαμβανομένου του Cedefop. Στο πλαίσιο αυτό, το Ευρωπαϊκό Κοινοβούλιο υπογραμμίζει την ανάγκη ορθολογικής οργάνωσης των διοικητικών συμβουλίων και καλεί την Επιτροπή να υποβάλει προτάσεις για το σκοπό αυτό [9]. Τα θέματα που εγείρονται και αφορούν το Cedefop εξετάζονται στην έκθεση παρακολούθησης της Επιτροπής στο Ευρωπαϊκό Κοινοβούλιο και το Συμβούλιο σχετικά με τις απαλλαγές για το 2001 (COM(2003)651). Η Επιτροπή έλαβε προσεκτικά υπόψη της το αίτημα του Ευρωπαϊκού Κοινοβουλίου για τον εξορθολογισμό της λειτουργίας του Cedefop. Η Επιτροπή, διαφυλάσσοντας τον εθνικό και τριμερή χαρακτήρα του διοικητικού συμβουλίου του Cedefop, ο οποίος αποτελεί θεμελιώδες χαρακτηριστικό του οργανισμού (όπως και του Eurofound και του EU-OSHA), προτείνει τον εξορθολογισμό των μεθόδων εργασίας του διοικητικού συμβουλίου με την εστίασή του στο στρατηγικό του ρόλο και τη μείωση των συνεδριάσεων σε μία ανά έτος. Έτσι, θα εξασφαλιστεί ότι η διεύρυνση της ΕΕ δεν θα επηρεάσει αρνητικά την ποιότητα και την καταλληλότητα των εργασιών του οργανισμού και το ενδιαφέρον των κρατών μελών στην κοινοτική πολιτική της κατάρτισης, αποτρέποντας με τον τρόπο αυτό τυχόν αρνητικές δημοσιονομικές επιπτώσεις.

[9] EP A5-0079/2003 28 [TΟ ΕΥΡΩΠΑΪΚΟ ΚΟΙΝΟΒΟΥΛΙΟ] "ΕΙΝΑΙ ΤΗΣ ΓΝΩΜΗΣ ΟΤΙ Η ΔΙΕΥΡΥΝΣΗ ΠΑΡΕΧΕΙ ΜΙΑ ΙΔΑΝΙΚΗ ΕΥΚΑΙΡΙΑ ΓΙΑ ΝΑ ΕΠΑΝΕΞΕΤΑΣΘΕΙ Η ΣΥΝΘΕΣΗ ΚΑΙ Ο ΤΡΟΠΟΣ ΛΕΙΤΟΥΡΓΙΑΣ ΑΥΤΩΝ ΤΩΝ ΔΙΟΙΚΗΤΙΚΩΝ ΣΥΜΒΟΥΛΙΩΝ ΠΟΥ ΚΑΤΑ ΚΑΝΟΝΑ ΕΙΝΑΙ ΗΔΗ ΠΟΛΥ ΔΥΣΚΙΝΗΤΑ. ΚΑΛΕΙ ΤΗΝ ΕΠΙΤΡΟΠΗ ΝΑ ΥΠΟΒΑΛΕΙ ΜΕΧΡΙ ΤΟ ΑΡΓΟΤΕΡΟ ΣΤΙΣ 31 ΙΟΥΛΙΟΥ 2003 ΕΝΔΕΔΕΙΓΜΕΝΕΣ ΠΡΟΤΑΣΕΙΣ ΓΙΑ ΑΝΑΛΟΓΗ ΤΡΟΠΟΠΟΙΗΣΗ ΤΩΝ ΣΥΣΤΑΤΙΚΩΝ ΠΡΑΞΕΩΝ ΤΩΝ ΚΟΙΝΟΤΙΚΩΝ ΟΡΓΑΝΙΣΜΩΝ ".

3. ΑΙΤΙΟΛΟΓΗΣΗ ΤΩΝ ΠΡΟΤΑΣΕΩΝ ΤΗΣ ΕΠΙΤΡΟΠΗΣ

Σύμφωνα με τα πορίσματα των εξωτερικών αξιολογητών, την πρακτική των τελευταίων ετών και την προαναφερόμενη Κοινή γνώμη που υποβλήθηκε από τα τρία εν λόγω διοικητικά συμβούλια, η Επιτροπή προτείνει αλλαγές στο βασικό κανονισμό του Cedefop, με στόχο την αύξηση της αποδοτικότητας και της εξοικονόμησης κόστους. Παρόμοιες αλλαγές προτείνονται για τους Eurofound και EU-OSHA.

Οι προτεινόμενες αλλαγές αφορούν κυρίως τη συνεργασία με το Ευρωπαϊκό Ίδρυμα Επαγγελματικής Εκπαίδευσης (ETF), την προσθήκη διάταξης για την έκδοση από το διοικητικό συμβούλιο μεσοπρόθεσμων προτεραιοτήτων για το Cedefop, όπως επίσης και τη διακυβέρνηση και τη λειτουργία του διοικητικού συμβουλίου. Η Επιτροπή προτείνει να διατηρηθεί η εθνική τριμερής εκπροσώπηση στο διοικητικό συμβούλιο, επειδή αναγνωρίζει ότι αποτελεί σημαντικό παράγοντα επιτυχίας. Προτείνει επίσης να επισημοποιηθεί η ύπαρξη των τριών ομάδων, δηλαδή της ομάδας των αντιπροσώπων των κυβερνήσεων, των εργαζομένων και των εργοδοτών, καθώς και ο θεσμός του συντονιστή στο πλαίσιο κάθε ομάδας.

Η Επιτροπή προτείνει να συνεδριάζει το διοικητικό συμβούλιο κατ' αρχήν μία φορά ετησίως και να λαμβάνει όλες τις στρατηγικές αποφάσεις όπως είναι οι μεσοπρόθεσμες προτεραιότητες, το ετήσιο πρόγραμμα εργασίας και ο προϋπολογισμός. Η μετάβαση αυτή από τα διοικητικά στα στρατηγικά καθήκοντα αντικατοπτρίζεται στην μετονομασία του αγγλικού τίτλου του διοικητικού συμβουλίου, ο οποίος από «Management Board» θα καλείται πλέον «Governing Board».

Επιπλέον, στην πρόταση της Επιτροπής αναγνωρίζεται επίσημα το υπάρχον προεδρείο και επισημοποιείται η σχέση μεταξύ του διοικητικού συμβουλίου και του προεδρείου. Tο προεδρείο θα συγκροτείται από οχτώ μέλη, δηλαδή τον πρόεδρο, τους τρεις αντιπροέδρους του διοικητικού συμβουλίου, τους τρεις συντονιστές και έναν ακόμη εκπρόσωπο της Επιτροπής. Θα έχει την εξουσία επίβλεψης της εργασίας του Cedefop, παρακολούθησης της εκπόνησης και εκτέλεσης των μεσοπρόθεσμων προτεραιοτήτων και του ετήσιου προγράμματος εργασίας, προετοιμασίας των συνεδριάσεων και αποφάσεων του διοικητικού συμβουλίου και, κατόπιν εντολής του διοικητικού συμβουλίου, λήψης ορισμένων αποφάσεων εξ ονόματός του. Το προτεινόμενο μέγεθος και σύνθεση του προεδρείου θα εξασφαλίσουν την αποτελεσματικότητά του και παράλληλα θα αντικατοπτρίζουν τα συμφέροντα των διαφόρων ομάδων που εκπροσωπούνται στο διοικητικό συμβούλιο. Οι αποφάσεις του προεδρείου δεν θα λαμβάνονται βάσει ψηφοφορίας αλλά με τη συναινετική μέθοδο.

Επιπλέον, σύμφωνα με το άρθρο 3 της Συνθήκης, προστίθενται ορισμένες διατάξεις για να ενθαρρυνθεί η ισόρροπη εκπροσώπηση ανδρών και γυναικών στο διοικητικό συμβούλιο του Κέντρου.

4. ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

Το Κέντρο έχει ως αποστολή να παρέχει στους αρμόδιους για τη χάραξη πολιτικής, στους ερευνητές και στους επαγγελματίες του τομέα πληροφορίες που προωθούν την καλύτερη κατανόηση των εξελίξεων και στηρίζουν μια συντονισμένη προσέγγιση για τα θέματα της επαγγελματικής κατάρτισης σε κοινοτικό επίπεδο. Παρέχει στοιχεία και ανάλυση για την πληροφόρηση και τη στήριξη της εφαρμογής της πολιτικής της ΕΕ σχετικά με την επαγγελματική εκπαίδευση και κατάρτιση. Υπό την έννοια αυτή, ο οργανισμός σέβεται τις αρχές της επικουρικότητας και της αναλογικότητας.

5. ΝΟΜΙΚΗ ΒΑΣΗ

Το πρώην άρθρο 235 της συνθήκης για την ίδρυση της Ευρωπαϊκής Κοινότητας (νυν άρθρο 308) αποτελούσε τη νομική βάση για τον υπάρχοντα κανονισμό. συνεπώς, η Επιτροπή θεωρεί ότι το άρθρο 308 αποτελεί τη νομική βάση για τις τροποποιήσεις που προτείνονται για τον εν λόγω κανονισμό.

6. ΕΞΗΓΗΣΗ ΤΩΝ ΠΡΟΤΕΙΝΟΜΕΝΩΝ ΤΡΟΠΟΠΟΙΗΣΕΩΝ

Στα ακόλουθα σχόλια παρουσιάζονται τα άρθρα τα οποία η Επιτροπή προτείνει να τροποποιηθούν. Επιπλέον, οι αιτιολογικές σκέψεις έχουν τροποποιηθεί όπου χρειάζεται σύμφωνα με τις αλλαγές που προτείνονται στο κύριο μέρος του κανονισμού.

Άρθρο 3 παράγραφος 2

Προστίθεται ειδική μνεία σχετικά με την ανάγκη κατάλληλης συνεργασίας με το Ευρωπαϊκό Ίδρυμα Επαγγελματικής Εκπαίδευσης (ETF). Η μνεία αυτή είναι σύμφωνη με την τρέχουσα πρακτική και με παρόμοια διάταξη στον κανονισμό για το ETF. Και τα δύο όργανα δραστηριοποιούνται στον τομέα της επαγγελματικής κατάρτισης, παρά τις διαφορετικές τους αποστολές, καθήκοντα και γεωγραφικό πεδίο [10].

[10] Το Cedefop συμβάλλει στην πολιτική επαγγελματικής κατάρτισης της Κοινότητας μέσω της διακρατικής συνεργασίας στο πλαίσιο της ΕΕ, ενώ το ETF επικουρεί την Επιτροπή στο σχεδιασμό και την εφαρμογή της πολιτικής επαγγελματικής κατάρτισης και των δραστηριοτήτων μεταρρύθμισης της αγοράς εργασίας στις τρίτες χώρες, στο πλαίσιο των εξωτερικών πολιτικών της Κοινότητας.

Τα πρόσφατα έτη, η Επιτροπή κάλεσε τους δύο οργανισμούς να θεσπίσουν διάφορα μέσα με σκοπό τη βελτίωση της μεταξύ τους συνεργασίας και την επίτευξη των μεγαλύτερων δυνατών συνεργειών και συμπληρωματικότητας - δηλ., το 2001, το πλαίσιο για τη συνεργασία των δύο οργανισμών, το κοινό παράρτημα στο ετήσιο πρόγραμμα εργασιών του κάθε οργανισμού, τις εξαμηνιαίες κοινές εκθέσεις, μια ομάδα εργασίας ETF/Cedefop και, τέλος, τον Ιούνιο 2003, την κατάστρωση μιας στρατηγικής εξόδου από το ETF και εισόδου στο Cedefop για τις χώρες που θα προσχωρήσουν το 2004.

Η Επιτροπή, έχοντας λάβει υπόψη τα σχόλια του Ευρωπαϊκού Κοινοβουλίου σχετικά με το θέμα αυτό, θεωρεί σημαντικό να υπάρξει ρητή αναφορά στη συνεργασία αυτή και στον κανονισμό για το Cedefop.

Άρθρο 4

Οι τροποποιήσεις στο άρθρο αυτό, που αφορούν τη σύνθεση και τη λειτουργία του διοικητικού συμβουλίου, απορρέουν από τα πορίσματα της εξωτερικής αξιολόγησης, την πρακτική των πρόσφατων ετών και την κοινή γνώμη που υπέβαλαν στην Επιτροπή τα διοικητικά συμβούλια του Ευρωπαϊκού Κέντρου για την Ανάπτυξη της Επαγγελματικής Κατάρτισης, του Ευρωπαϊκού Οργανισμού για την Ασφάλεια και την Υγεία στην Εργασία, και το Ευρωπαϊκό Ίδρυμα για τη Βελτίωση των Συνθηκών διαβίωσης και εργασίας.

Άρθρο 4 παράγραφος 1

Παρουσιάζεται η διοικητική δομή του Κέντρου και αναγνωρίζεται επίσημα το προεδρείο.

Άρθρο 4 παράγραφος 2

Δεν υπάρχει τροποποίηση στο περιεχόμενο του άρθρου αυτού, που αφορά τη σύνθεση του διοικητικού συμβουλίου, και έτσι διατηρείται η αρχή της εθνικής και τριμερούς εκπροσώπησης κάθε κράτους μέλους. Ωστόσο, με την προτεινόμενη διατύπωση δεν θα χρειάζεται να τροποποιείται ο κανονισμός με τις μελλοντικές διευρύνσεις της Ένωσης.

Η Επιτροπή είναι της γνώμης ότι η τρέχουσα διαδικασία διορισμού των μελών του διοικητικού συμβουλίου [άρθρο 4 παράγραφος 1 του κανονισμού του Συμβουλίου (EΟΚ) αριθ. 337/75] είναι ικανοποιητική και δεν υπάρχει ανάγκη να τροποποιηθεί.

Αφετέρου, στο άρθρο 4 παράγραφος 2 ενσωματώνεται τώρα η διάσταση της ισότητας των φύλων, στη σύνθεση του διοικητικού συμβουλίου, μέσω της διάταξης που βασίζεται στο άρθρο 3 της Συνθήκης, με έμφαση στην ανάγκη ισορροπημένης εκπροσώπησης ανδρών και γυναικών στο διοικητικό συμβούλιο του Κέντρου. Επιπλέον, έχει προστεθεί ένα εδάφιο σχετικά με την ανάγκη δημοσίευσης του καταλόγου με τα μέλη του διοικητικού συμβουλίου στην Επίσημη Εφημερίδα της Ευρωπαϊκής Ένωσης για λόγους ενημέρωσης. Η τελευταία διάταξη αντικατοπτρίζει την τρέχουσα πρακτική του Κέντρου και συνάδει με την πολιτική διαφάνειας και πρόσβασης των πολιτών στις πληροφορίες την οποία εφαρμόζει η Ευρωπαϊκή Ένωση.

Άρθρο 4 παράγραφος 3

Η Επιτροπή είναι της γνώμης ότι η σημερινή διάρκεια θητείας των μελών του διοικητικού συμβουλίου (άρθρο 4 παράγραφος 2 του κανονισμού του Συμβουλίου (EΟΚ) αριθ. 337/75) είναι ικανοποιητική και δεν υπάρχει ανάγκη να τροποποιηθεί.

Άρθρο 4 παράγραφος 4

Ορίζεται σαφώς ότι ο πρόεδρος και οι αντιπρόεδροι θα εκπροσωπούν την καθεμία από τις ομάδες του διοικητικού συμβουλίου καθώς και την Επιτροπή. Η αναφορά αυτή αποσαφηνίζει το γεγονός ότι ο πρόεδρος ή ένας από τους αντιπροέδρους εκπροσωπεί την Επιτροπή, όπως προβλέπεται στις διατάξεις του εσωτερικού κανονισμού του Κέντρου. Επιπλέον, η περίοδος της θητείας του προέδρου και των αντιπροέδρων καθορίζεται σε ένα έτος με δυνατότητα ανανέωσης, γεγονός που αιτιολογείται ιδίως από την αναγκαιότητα συνέχειας, καθώς το διοικητικό συμβούλιο θα συνεδριάζει μόνο μία φορά κάθε έτος.

Άρθρο 4 παράγραφος 5

Ο κύριος στόχος των τροποποιήσεων της Επιτροπής στην παράγραφο αυτή είναι να επισημοποιηθεί η ύπαρξη των τριών ομάδων (κυβερνήσεις, εργοδότες, εργαζόμενοι) που εκπροσωπούνται στο διοικητικό συμβούλιο, όπως επίσης και των συντονιστών των οργανώσεων των κοινωνικών εταίρων σε ευρωπαϊκό επίπεδο. Οι τελευταίοι διαδραματίζουν σημαντικό συντονιστικό ρόλο για την προετοιμασία των αποφάσεων.

Η τρέχουσα λειτουργία του διοικητικού συμβουλίου διέπεται από δύο δεσμευτικές νομικές πράξεις, δηλαδή τον κανονισμό του Συμβουλίου (EΟΚ) αριθ. 337/75 και τον εσωτερικό κανονισμό που εγκρίθηκε από το Συμβούλιο στις 24 Nοεμβρίου 1976.

Με την πάροδο των ετών καθιερώθηκε ένα πλαίσιο λειτουργίας του διοικητικού συμβουλίου το οποίο δεν βασίζεται σε μια επίσημη βάση. Ειδικότερα, τόσο στο βασικό κανονισμό όσο και στον εσωτερικό κανονισμό δεν προβλέπεται ότι οι εργασίες του διοικητικού συμβουλίου διοργανώνονται ανά ομάδα ούτε ότι οι συνεδριάσεις του διοικητικού συμβουλίου προετοιμάζονται από ένα προεδρείο. Ωστόσο, αυτά έχουν καταστεί θεμελιώδη χαρακτηριστικά του τρόπου με τον οποίο εργάζεται τώρα στη πράξη το διοικητικό συμβούλιο.

Στην πράξη, υπάρχουν τρεις ξεχωριστές ομάδες: αντιπρόσωποι των κυβερνήσεων, των επαγγελματικών οργανώσεων των εργοδοτών και των συνδικαλιστικών οργανώσεων των εργαζομένων. Πριν από τις συνεδριάσεις του διοικητικού συμβουλίου, οι τρεις ομάδες πραγματοποιούν ξεχωριστά εσωτερικές συζητήσεις, τα αποτελέσματα των οποίων κοινοποιούνται στη συνεδρίαση του διοικητικού συμβουλίου από τους αντιπροσώπους των ομάδων- χωρίς να θίγεται το προσωπικό δικαίωμα κάθε μέλους του διοικητικού συμβουλίου να πάρει το λόγο.

Στο πλαίσιο αυτό είναι σημαντικό να σημειωθεί ότι οι αντιπρόσωποι των οργανώσεων των κοινωνικών εταίρων σε κοινοτικό επίπεδο, που συμμετέχουν επίσης στις συνεδριάσεις του διοικητικού συμβουλίου χωρίς δικαίωμα ψήφου, διαδραματίζουν ενεργό ρόλο στις εργασίες του διοικητικού συμβουλίου, ιδίως με το συντονισμό των απόψεων εντός των αντίστοιχων ομάδων. Όπως ζητήθηκε στην κοινή γνώμη των τριών κοινοτικών οργανισμών σχετικά με τη μελλοντική διακυβέρνηση των διοκητικών συμβουλίων τους, προτείνεται η κυβερνητική ομάδα να διορίζει επίσης έναν συντονιστή, για λόγους ισορροπίας μεταξύ των ομάδων και για να έχουν μεγαλύτερη αποτελεσματικότητα οι εργασίες του διοικητικού συμβουλίου.

Η Επιτροπή πιστεύει ότι, καθώς έχει αποδειχτεί η χρησιμότητα αυτής της οργανωτικής δομής, που απολαμβάνει και της στήριξης των ενδιαφερόμενων μερών, φαίνεται κατάλληλη η επισημοποίησή της καταρχήν, και οι όποιες λειτουργικές λεπτομέρειες θα καθοριστούν στο νέο εσωτερικό κανονισμό.

Άρθρο 4 παράγραφος 6

Στο άρθρο αυτό ορίζεται το πλαίσιο για τη διοργάνωση των συνεδριάσεων του διοικητικού συμβουλίου. Ο αριθμός των συνεδριάσεων μειώνεται σε μία ετησίως αντί για δύο. Η μείωση αυτή δικαιολογείται λόγω του νέου, περισσότερο στρατηγικού ρόλου του διοικητικού συμβουλίου καθώς και του μεγάλου αριθμού των μελών.

Άρθρο 4 παράγραφος 7

Στην παρούσα πρόταση διατηρούνται οι κανόνες ψηφοφορίας που καθορίζονται στο άρθρο 4 παράγραφος 5 του κανονισμού (EΟΚ) αριθ. 337/75.

Άρθρο 4 παράγραφος 8

Στον παρόντα εσωτερικό κανονισμό προβλέπεται ένα προεδρείο που αποτελείται από τον πρόεδρο και τους τρεις αντιπροέδρους. Τα καθήκοντά του συνίστανται στη λήψη διοικητικών αποφάσεων που είναι επείγουσες ή αναγκαίες για τη διαχείριση του Cedefop στα ενδιάμεσα χρονικά διαστήματα μεταξύ των συνεδριάσεων του διοικητικού συμβουλίου, αποφάσεων που πρέπει να επικυρωθούν από αυτό στην επόμενη συνεδρίασή του.

Στην πράξη, το προεδρείο πραγματοποιεί σήμερα συνεδριάσεις όχι μόνον για να λάβει επείγουσες αποφάσεις, αλλά επίσης για να προετοιμάσει τις συνεδριάσεις του διοικητικού συμβουλίου, συμπεριλαμβανομένων των αποφάσεων που πρέπει να ληφθούν από το διοικητικό συμβούλιο. Με τον τρόπο αυτό οι συνεδριάσεις του διοικητικού συμβουλίου καθίστανται πιο αποτελεσματικές. Στη διάρκεια των συνεδριάσεων του προεδρείου, οι αντιπρόσωποι των ομάδων (ο πρόεδρος και οι αντιπρόεδροι) εκθέτουν τις απόψεις των μελών τους σχετικά με τα διάφορα θέματα της ημερήσιας διάταξης και λαμβάνεται απόφαση σχετικά με τα θέματα στα οποία πρέπει να επικεντρωθούν οι συζητήσεις του διοικητικού συμβουλίου και σχετικά με τον τρόπο με τον οποίο μπορεί να επιτευχθεί συναίνεση για τα θέματα.

Tο διοικητικό συμβούλιο αποφάσισε επίσης τα τελευταία έτη να εκχωρήσει σε ένα διευρυμένο προεδρείο την προετοιμασία όλων των σημαντικών αποφάσεων, όπως είναι οι μεσοπρόθεσμες προτεραιότητες, το σχέδιο δράσης ως συνέχεια στην εξωτερική αξιολόγηση και η παρακολούθηση της εφαρμογής τους.

Τέλος, το προεδρείο προετοιμάζει ή λαμβάνει επείγουσες αποφάσεις σχετικά με τη δημοσιονομική διαχείριση (π.χ. μεταφορές πιστώσεων μεταξύ των θέσεων του προϋπολογισμού) του Cedefop, για τις οποίες συχνά απαιτούνται ειδικές γνώσεις.

Η Επιτροπή, λαμβάνοντας υπόψη τις απόψεις που διατύπωσαν τα ενδιαφερόμενα μέρη στην κοινή τους γνώμη, προτείνει να διευρυνθεί το προεδρείο αλλά σε περιορισμένο μέγεθος. Ένα όργανο που αποτελείται από οχτώ μέλη (τον πρόεδρο και τους τρεις αντιπροέδρους του διοικητικού συμβουλίου, τους τρεις συντονιστές των ομάδων και έναν ακόμη αντιπρόσωπο της Επιτροπής) είναι επαρκές για να αντικατοπτρίζει τις απόψεις των ομάδων στο διοικητικό συμβούλιο και έχει το μέγεθος που συμβάλλει στην αποτελεσματική λήψη αποφάσεων.

Άρθρο 4 παράγραφος 9

Η παράγραφος 9 αποσαφηνίζει ποιου είδους αρμοδιότητες μπορεί το διοικητικό συμβούλιο να εκχωρήσει στο προεδρείο, εξαιρώντας ρητά ορισμένες από τις αρμοδιότητες που αναφέρει ο κανονισμός ως καθήκοντα του διοικητικού συμβουλίου (έγκριση των μεσοπρόθεσμων προτεραιοτήτων, του ετήσιου προγράμματος εργασιών, του προϋπολογισμού και του διορισμού του διευθυντή). Οι εν λόγω αρμοδιότητες δεν επικαλύπτονται με τα καθήκοντα του διευθυντή.

Άρθρο 4 παράγραφος 10

Η παράγραφος 10 προβλέπει ότι το διοικητικό συμβούλιο θα αποφασίζει τον ετήσιο προγραμματισμό των συνεδριάσεων του προεδρείου, ενώ κατόπιν αίτησης των μελών του προεδρείου θα μπορούν να συγκαλούνται πρόσθετες συνεδριάσεις.

Άρθρο 4 παράγραφος 11

Η παράγραφος 11 επισημοποιεί το τρέχον σύστημα λήψης αποφάσεων στο προεδρείο και προτείνει οι αποφάσεις να λαμβάνονται με συναινετική μέθοδο. Σε περίπτωση που για κάποιο ζήτημα δεν είναι δυνατόν να ληφθεί συναινετική απόφαση, το προεδρείο μπορεί να παραπέμψει το σχετικό ζήτημα στο διοικητικό συμβούλιο. Έτσι, θα εξασφαλιστεί η αναγκαία διαφάνεια μεταξύ του διοικητικού συμβουλίου και του προεδρείου, καθώς και η συμμόρφωση των εργασιών του προεδρείου με τις στρατηγικές κατευθυντήριες γραμμές του διοικητικού συμβουλίου.

Άρθρο 7 παράγραφοι 1 και 2

Οι παράγραφοι 1 και 2 του άρθρου 7 τροποποιούνται για να επισημοποιηθεί το γεγονός ότι τα καθήκοντα του διευθυντή σε σχέση με το διοικητικό συμβούλιο συμπεριλαμβάνουν το προεδρείο, όπου αυτό απαιτείται.

Άρθρο 8 παράγραφος 1

Η Επιτροπή προτείνει ότι το διοικητικό συμβούλιο φροντίζει επίσης για την στρατηγική διεύθυνση του οργανισμού και συνεπώς εγκρίνει τις μεσοπρόθεσμες προτεραιότητες. Η πρακτική αυτή εφαρμόζεται από τα μέσα της δεκαετίας του 1990 σύμφωνα με την εξωτερική αξιολόγηση που ολοκληρώθηκε το 1995.

Επιπλέον, προτείνεται όλες οι αναφορές στο αγγλικό κείμενο στον όρο «the Management Board» να αντικατασταθούν με τον όρο «Governing Board», γεγονός που αντικατοπτρίζει ακριβέστερα το στρατηγικό ρόλο του διοικητικού συμβουλίου.

7. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

Οι αλλαγές που προτείνονται δεν θα έχουν αντίκτυπο στο συνολικό προϋπολογισμό του οργανισμού, υπό την έννοια ότι δεν εισάγει νέες δραστηριότητες.

2003/0334 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (EΟΚ) αριθ. 337/75 περί δημιουργίας Eυρωπαϊκού Kέντρου για την Aνάπτυξη της Eπαγγελματικής Kαταρτίσεως

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 308,

την πρόταση της Επιτροπής [11],

[11] ΕΕ C [...], [...], σ. [...]

τη γνώμη του Ευρωπαϊκού Κοινοβουλίου [12],

[12] ΕΕ C [...], [...], σ. [...]

τη γνωμοδότηση της Ευρωπαϊκής Οικονομικής και Κοινωνικής Επιτροπής [13],

[13] ΕΕ C [...], [...], σ. [...]

τη γνώμη της Επιτροπής των Περιφερειών [14],

[14] ΕΕ C [...], [...], σ. [...]

Εκτιμώντας τα ακόλουθα:

(1) Ο κανονισμός του Συμβουλίου (EΟΚ) αριθ. 337/75, της 10ης Φεβρουαρίου 1975, περί δημιουργίας Ευρωπαϊκού Κέντρου για την Ανάπτυξη της Επαγγελματικής Καταρτίσεως [15] περιλαμβάνει διατάξεις σχετικά με την οργάνωση του Κέντρου και ιδίως το διοικητικό του συμβούλιο. Οι διατάξεις αυτές έχουν τροποποιηθεί επανειλημμένα ύστερα από την ένταξη νέων κρατών μελών, όταν χρειάστηκε να προστεθούν νέα μέλη στο διοικητικό συμβούλιο.

[15] ΕΕ L 39, της 13.2.1975, σ.1. Κανονισμός όπως τροποποιήθηκε την τελευταία φορά από τον κανονισμό (EΚ) αριθ. 1655/2003 (ΕΕ L 245, 29.9.2003, σ. 41)

(2) Το 2001 διενεργήθηκε εξωτερική αξιολόγηση του Ευρωπαϊκού Κέντρου για την Ανάπτυξη της Επαγγελματικής Καταρτίσεως (που αναφέρεται στο εξής ως «το Κέντρο»). Στην απάντηση της Επιτροπής και στο σχέδιο δράσης που εκδόθηκε από το διοικητικό συμβούλιο με βάση την απάντηση αυτή υπογραμμίζεται η ανάγκη προσαρμογής των διατάξεων του κανονισμού (ΕΟΚ) αριθ. 337/75 προκειμένου να διατηρηθεί η αποδοτικότητα και αποτελεσματικότητα του Κέντρου και των διοικητικών του δομών.

(3) Tο Ευρωπαϊκό Κοινοβούλιο κάλεσε την Επιτροπή να επανεξετάσει τη σύνθεση και τις μεθόδους εργασίας των διοικητικών συμβουλίων των οργανισμών και να υποβάλει τις δέουσες προτάσεις [16].

[16] EP A5-0079/2003 28

(4) Τα διοικητικά συμβούλια του Ευρωπαϊκού Οργανισμού για την Ασφάλεια και την Υγεία στην Εργασία, του Κέντρου και του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας υπέβαλαν στην Επιτροπή μια κοινή γνώμη σχετικά με τη μελλοντική διακυβέρνηση και τη λειτουργία τους.

(5) Η τριμερής διακυβέρνηση του Ευρωπαϊκού Οργανισμού για την Ασφάλεια και την Υγεία στην Εργασία, του Κέντρου και του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας από αντιπροσώπους των κυβερνήσεων, των οργανώσεων των εργοδοτών και των οργανώσεων των εργαζομένων είναι θεμελιώδους σημασίας για την επιτυχία των οργάνων αυτών.

(6) Η συμμετοχή των κοινωνικών εταίρων στη διακυβέρνηση αυτών των τριών κοινοτικών οργανισμών συνιστά μια ιδιομορφία, η οποία τους επιβάλλει να λειτουργούν σύμφωνα με κοινούς κανόνες.

(7) Η ύπαρξη, εντός του τριμερούς διοικητικού συμβουλίου, των τριών ομάδων, που προέρχονται από τις κυβερνήσεις, τους εργοδότες και τους εργαζόμενους, και ο διορισμός ενός συντονιστή για τις ομάδες των εργοδοτών και των εργαζομένων αποδείχτηκαν καίριας σημασίας. Οι ρυθμίσεις αυτές θα πρέπει συνεπώς να επισημοποιηθούν καθώς και να επεκταθούν στην ομάδα των κυβερνήσεων.

(8) Η διατήρηση της τριμερούς εκπροσώπησης από κάθε κράτος μέλος εξασφαλίζει τη συμμετοχή όλων των κύριων ενδιαφερόμενων μερών καθώς και τη συνεκτίμηση της πολυμορφίας των συστημάτων και προσεγγίσεων που χαρακτηρίζουν τα θέματα επαγγελματικής κατάρτισης.

(9) Είναι απαραίτητο να προβλεφθούν οι πρακτικές συνέπειες της επικείμενης διεύρυνσης της Ένωσης για το Κέντρο. Η σύνθεση και η λειτουργία του διοικητικού συμβουλίου θα πρέπει να προσαρμοστούν έτσι ώστε να ληφθεί υπόψη η ένταξη των νέων κρατών μελών.

(10) Tο προεδρείο, το οποίο αναφέρεται στον εσωτερικό κανονισμό του διοικητικού συμβουλίου, πρέπει να ενισχυθεί για να εξασφαλιστεί η συνέχεια της λειτουργίας του Κέντρου και η αποδοτικότητα στη λήψη των αποφάσεών του. Η σύνθεσή του πρέπει να συνεχίσει να αντικατοπτρίζει την τριμερή δομή του διοικητικού συμβουλίου.

(11) Σύμφωνα με το άρθρο 3 της Συνθήκης, η Κοινότητα επιδιώκει να εξαλειφθούν οι ανισότητες και να προαχθεί η ισότητα μεταξύ ανδρών και γυναικών σε όλες τις δραστηριότητές της. Είναι συνεπώς σκόπιμο να υπάρξει η σχετική πρόβλεψη που θα ενθαρρύνει την ισόρροπη εκπροσώπηση των ανδρών και των γυναικών στη σύνθεση του διοικητικού συμβουλίου.

(12) Συνεπώς, ο κανονισμός (EΟΚ) αριθ. 337/75 πρέπει να τροποποιηθεί αναλόγως.

(13) Η Συνθήκη δεν προβλέπει, για την θέσπιση του παρόντος κανονισμού, εξουσίες άλλες από τις εξουσίες που προβλέπονται στο άρθρο 308.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 337/75 τροποποιείται ως εξής:

(1) Στο άρθρο 3, η παράγραφος 2 αντικαθίσταται από το ακόλουθο κείμενο:

«2. Κατά την εκτέλεση των καθηκόντων του, το Κέντρο πραγματοποιεί τις κατάλληλες επαφές, ιδίως με ειδικευμένους φορείς είτε του δημόσιου είτε του ιδιωτικού τομέα, εθνικούς ή διεθνείς, με αρχές και εκπαιδευτικούς φορείς καθώς και με οργανώσεις εργαζομένων και εργοδοτών. Συγκεκριμένα, το Κέντρο εξασφαλίζει την κατάλληλη συνεργασία με το Ευρωπαϊκό Ίδρυμα Επαγγελματικής Εκπαίδευσης, με την επιφύλαξη των δικών του στόχων».

(2) Το άρθρο 4 αντικαθίσταται από το ακόλουθο:

«Άρθρο 4

1. Το Κέντρο περιλαμβάνει:

(α) ένα διοικητικό συμβούλιο

(β) ένα προεδρείο

(γ) έναν διευθυντή

2. Το διοικητικό συμβούλιο απαρτίζεται από:

(α) ένα μέλος που εκπροσωπεί την κυβέρνηση κάθε κράτους μέλους.

(β) ένα μέλος που εκπροσωπεί τις οργανώσεις των εργοδοτών από κάθε κράτος μέλος.

(γ) ένα μέλος που εκπροσωπεί τις οργανώσεις των εργαζομένων από κάθε κράτος μέλος.

(δ) τρία μέλη που εκπροσωπούν την Επιτροπή.

Tα μέλη που αναφέρονται στα στοιχεία (α), (β) και (γ) του πρώτου εδαφίου διορίζονται από το Συμβούλιο.

Κατά την υποβολή των καταλόγων των υποψηφίων, τα κράτη μέλη, οι οργανώσεις των εργοδοτών και οι οργανώσεις των εργαζομένων μεριμνούν ώστε να εξασφαλιστεί η ισορροπημένη εκπροσώπηση ανδρών και γυναικών στη σύνθεση του διοικητικού συμβουλίου.

Τα μέλη που εκπροσωπούν την Επιτροπή διορίζονται από αυτήν.

Το Συμβούλιο δημοσιεύει τον κατάλογο των μελών του διοικητικού συμβουλίου στην Επίσημη Εφημερίδα της Ευρωπαϊκής Ένωσης.

3. Η διάρκεια της θητείας των μελών είναι τριετής. Η θητεία αυτή είναι ανανεώσιμη. Μετά τη λήξη της θητείας τους ή σε περίπτωση παραίτησής τους, τα μέλη εξακολουθούν να εκτελούν τα καθήκοντά τους μέχρι την ανανέωση της θητείας τους ή την αντικατάστασή τους.

4. Το διοικητικό συμβούλιο εκλέγει τον πρόεδρό του και τρεις αντιπροέδρους, από τις τρεις ομάδες που αναφέρονται στην παράγραφο 5 και την Επιτροπή, για θητεία διαρκείας ενός έτους που είναι ανανεώσιμη.

5. Εντός του διοικητικού συμβουλίου, οι αντιπρόσωποι των κυβερνήσεων, των οργανώσεων των εργαζομένων και των οργανώσεων των εργοδοτών θα συγκροτούν από μία ομάδα. Κάθε ομάδα διορίζει ένα συντονιστή. Οι συντονιστές της ομάδας των εργαζομένων και της ομάδας των εργοδοτών είναι αντιπρόσωποι των αντίστοιχων οργανώσεων τους σε ευρωπαϊκό επίπεδο και παρίστανται στις συνεδριάσεις του διοικητικού συμβουλίου χωρίς δικαίωμα ψήφου.

6. Ο πρόεδρος συγκαλεί το διοικητικό συμβούλιο μία φορά ετησίως. Ο πρόεδρος συγκαλεί συμπληρωματικές συνεδριάσεις μετά από αίτημα τουλάχιστον του ενός τρίτου των μελών του διοικητικού συμβουλίου.

7. Οι αποφάσεις του διοικητικού συμβουλίου λαμβάνονται με απόλυτη πλειοψηφία των μελών του.

8. Το διοικητικό συμβούλιο συγκροτεί προεδρείο. Το προεδρείο απαρτίζεται από τον πρόεδρο και τους τρεις αντιπροέδρους του διοικητικού συμβουλίου, έναν συντονιστή ανά ομάδα, όπως προβλέπεται στην παράγραφο 5, και έναν ακόμη αντιπρόσωπο των υπηρεσιών της Επιτροπής.

9. Με την επιφύλαξη των αρμοδιοτήτων του διευθυντή, όπως αναφέρονται στο άρθρο 7 και 8, το προεδρείο παρακολουθεί, σύμφωνα με τα καθήκοντα που του ανατίθενται από το διοικητικό συμβούλιο, την εφαρμογή των αποφάσεων του τελευταίου και λαμβάνει όλα τα απαιτούμενα μέτρα για τη διοίκηση του Κέντρου στο διάστημα μεταξύ των συνεδριάσεων του διοικητικού συμβουλίου, εκτός από τα μέτρα που αναφέρονται στο άρθρο 6 παράγραφος 1, το άρθρο 8 παράγραφος 1 και το άρθρο 11 παράγραφος 1.

10. Το διοικητικό συμβούλιο αποφασίζει τον ετήσιο προγραμματισμό των συνεδριάσεων του προεδρείου. Ο πρόεδρος συγκαλεί πρόσθετες συνεδριάσεις του προεδρείου μετά από αίτημα των μελών του.

11. Οι αποφάσεις του προεδρείου λαμβάνονται συναινετικά. Σε περίπτωση που για κάποιο θέμα δεν καθίσταται δυνατή η λήψη συναινετικής απόφασης, το προεδρείο παραπέμπει το σχετικό θέμα στο διοικητικό συμβούλιο.

(3) Στο άρθρο 7, οι παράγραφοι 1 και 2 αντικαθίστανται από το ακόλουθο κείμενο:

«1.Ο διευθυντής είναι υπεύθυνος για τη διοίκηση του Κέντρου και υλοποιεί τις αποφάσεις του διοικητικού συμβουλίου και του προεδρείου. Αποτελεί το νόμιμο εκπρόσωπο του Κέντρου.

2. Προετοιμάζει και οργανώνει τις εργασίες του διοικητικού συμβουλίου και του προεδρείου και φροντίζει για τη γραμματειακή υποστήριξη των συνεδριάσεών τους.»

(4) Στο άρθρο 8, η παράγραφος 1 αντικαθίσταται από το ακόλουθο κείμενο:

«1. Βάσει σχεδίου που υποβάλλεται από το διευθυντή, το διοικητικό συμβούλιο εγκρίνει το ετήσιο πρόγραμμα εργασίας σε συμφωνία με τις υπηρεσίες της Επιτροπής. Το πρόγραμμα λαμβάνει υπόψη τις κατά προτεραιότητα ανάγκες, που υποδεικνύονται από τα θεσμικά όργανα της Κοινότητας.»

(5) Κάθε φορά που ο όρος «Μanagement Board» εμφανίζεται στα άρθρα, αντικαθίσταται με τον όρο «Governing Board». Η παρούσα διόρθωση δεν αφορά το ελληνικό κείμενο.

Άρθρο 2

Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο πρόεδρος